МоллагIча къаман керттера белгало, юхь я бувцаш бола мотт, цу къаман йоазув. Хала хете а, укх тIехьарча хана воча хьал тIа эттадар къамий меттай гIулакх. Из бувцараш шерагара шерага кIезиглуш латтар, гIалаташ а доацаш йоазув де ховш, наггахьа мара саг нийслуцар. Наьна мотт лорабе беза, дегIакхувла беза яхача наха бIагIара хьежар, уж бокъонца бола националисташ болаш санна. Вай мехка хозал, цун лаьтта дукха а дика а къамаш дахаш хилар я. Цар метташ тайп-тайпара декаш хилар а дега салоIам беш да. БIаьстанарча хьун юкъе дIачуваьлча, деррига оалхазараш шо-шоай меттала дек, массар а цхьа йиш ца лекхаш, цхьа мотт а ца бувцаш. Фу хургда цул хозагIа!?